กำชับ โรงเรียนห้ามเรียกรับผลประโยชน์เพื่อแลกที่นั่งนักเรียนเด็ดขาด ย้ำทุกคนมีที่เรียนอย่างแน่นอน
นางสาวตรีนุช เทียนทอง  รัฐมนตรีว่าการกระทรวงศึกษาธิการ เปิดเผยว่า ตามที่สำนักงานคณะกรรมการการศึกษาขั้นพื้นฐาน (สพฐ.)  ได้ประกาศปฎิทินรับนักเรียน ประจำปีการศึกษา 2565  โดยก่อนประถมศึกษา รับสมัครวันที่ 12-15 ก.พ.65 ประถมศึกษาปีที่ 1 รับสมัครวันที่ 23-27 ก.พ.65  มัธยมศึกษาปีที่ 1 รับสมัครวันที่ 9-13 มี.ค.65  มัธยมศึกษาปีที่ 4 ประเภทสอบคัดเลือกับสมัครวันที่ 9-13 มี.ค.65 และโรงเรียนเตรียมอุดมศึกษา กรุงเทพมหานคร และโรงเรียนเตรียมศึกษาภูมิภาค รับสมัครวันที่ 19-23 ก.พ.65 สอบคัดเลือกวันที่ 5 มี.ค.65 ประกาศผลวันที่ 12 มี.ค.65 รายงานตัววันที่ 15 มี.ค.65 มอบตัววันที่ 21 มี.ค.65 นั้น อยากฝากให้โรงเรียนทุกแห่ง มีการดำเนินการที่โปร่งใสและเป็นธรรมอย่าให้มีการเรียกรับเงินเพื่อแลกที่นั่งเรียนเกิดขึ้นอย่างเด็ดขาด โดยเฉพาะโรงเรียนดังที่มีอัตราการแข่งขันสูง ซึ่งการรับนักเรียนจะต้องดำเนินการอย่างตรงไปตรงมาและคัดเลือกผู้เข้าเรียนที่มีความรู้ความสามารถ  โดยยืนยันว่าเด็กทุกคนจะมีที่เรียนอย่างแน่นอน เพราะนโยบายของกระทรวงศึกษาธิการ (ศธ.) เราจะไม่ทิ้งใครไว้ข้างหลัง เนื่องจากผู้เรียนทุกคนจะต้องเข้าถึงระบบการศึกษาอย่างเท่าเทียม สำหรับการรับนักเรียนในช่วงสถานการณ์การแพร่ระบาดของโรคติดเชื้อไวรัสโคโรนา  2019 หรือโควิด-19 นั้นยังคงยึดมาตรการของกระทรวงสาธารณสุข (สธ.) อย่างเคร่งครัด